

Reisikava
1. päev
Varahommikul
lahkume Tallinnast. Sõidame läbi Läti ja Leedu. Ööbimiseks peatume hotellis Poolas.
2.
päev
Pärast
hommikusööki hotellis jätkame sõitu. Sõidame läbi Poola ja Slovakkia ning õhtuks
jõuame Budapesti hotelli, kuhu asume elama järgmiseks neljaks päevaks.
3.
päev
Hommikusöök
hotellis. Seejärel sõidame Budapestiga tutvuma. Teeme jalgsiekskursiooni kahes endises
linnas Budas ja Pestis. Ungari pealinn Budapest, nii nagu me seda praegu tunneme, liideti
üheks alles 19. sajandil. Kõrget Buda ja madalat Pesti eraldab Doonau – Euroopa üks
pikimaid jõgesid. Buda kõrgetelt jõekallastelt avanev panoraam Pestile on kantud UNESCO
maailmapärandite nimekirja. Jalutuskäigu jooksul heidame pilgu linna tuntumatele
vaatamisväärsustele: Buda kindlus, Matyasi kirik, Kaluribastion, Kuningaloss, Gellerti
mägi, Tsitadell, Vabaduse monument, Kangelaste väljak, Vajdahunyadi loss, linnapark
Varosliget jpm. Õhtupoole võib igaüks ise linnaga lähemalt tutvust teha – einestada
Ungari restoranis, nautida vaateid kõrgetelt Doonau kallastelt või teha muud huvitavat.
4.
päev
Täna külastame kolme väikest linnakest
Doonau käänakul: Ungari katoliku usu keskust
Esztergomi, endist Ungari kuningate residentsi Visegradi ning kunstnike ja meistrite linna
Szentendret. Tutvume põgusalt nende linnade rikkaliku ajaloopärandiga ja õhtuks jõuame
tagasi Budapesti.
5.
päev
Pärast hommikusööki jätkame tutvumist
Ungariga ning sõidame ekskursioonile Balatoni järve äärde.
Teel „Ungari mereni“ teeme vahepeatuse Szekesfehervari nimelises linnakeses – ühes
riigi vanimas linnas. Siin tutvume muinasjutulise Bory lossiga, mis sümboliseerib igavest
truudust ja armastust. Seejärel külastame maalilist Tihany poolsaart, kust avanev
imeline panoraamvaade jääb teie mällu kauaks püsima.
Sealt suundume edasi Balatoni põhjaranniku kõige populaarsemasse kuurorti,
Balatonfüredi. Ümbritsevate metsade ja küngaste ilu, õrnalt loksuvad soojad
järvelained ning inimeste muretu ja rõõmus olek nakatavad teidki positiivse laenguga
ning aitavad põgeneda rahutust linnaelust. Piki Balatoni rannikut kulgevad arvukad
söögikohad ja hubased kohvikud, kus leidub igale maitsele midagi. Kindlasti tasub
proovida traditsioonilisi kalaroogasid, näiteks halászlé't – kuulsat
balatoni uhhaad – ning ära ei tohiks unustada ka kohalikke veine, sest Balatoni
peetakse üheks tähtsamaks veinipiirkonnaks Ungaris.
Kevadel ja sügisel aga Balatonfüredi asemel
külastame väikest kuurortlinna Héviz, kus teil avaneb võimalus lõõgastuda maailma
suurimas termaaljärves. Vee temperatuur püsib aastaringselt nii kõrgena, et isegi India
lootos on ennast siin mugavalt sisse seadnud.
6.
päev
Pärast hommikusööki ootab teid puhkepäev
Budapestis. Tänu paljudele
termaalveeallikatele sai Budapestist ainus pealinn Euroopas, mis on samas ka kuurortlinn.
Pärast hommikusööki on kõigil soovijail võimalus külastada Euroopa üht suurimat
termaalveekeskust, nimelt Szechenyi termaalveekeskust. Veedame terve päeva nautides
allikavete tervistavat mõju: kümbleme suurtes rooma basseinides, naudime kreeka vanne ja
põhjamaade traditsioonilisi saunu. Pärastlõunal võib igaüks omapäi linna nautida,
külastades uuesti juba tuttavaid paiku või otsides midagi uut ja põnevat.
Oma päeva lõpetame laevasõiduga Doonau jõel, imetledes Budapesti õhtuste tulede
säras.
7.
päev
Pärast hommikusööki
hotellis asume taas koduteele. Jätame hüvasti Ungariga, sõidame läbi Slovakkia ning
Poola ja jõuame hilisõhtuks hotelli Poolas.
8.
päev
Hommikusöök hotellis. On jäänud veel sõita
läbi Leedu ja Läti ning hilisõhtuks jõuame taas Tallinna.